**ጻማ ጽንዓት ኩሉ ግዜ ዓወት’ዩ።**

 *“እዋእ እንድዒ ነዊሑ ዝሃብካ ሂብካ ሰላም ምሓሸ”፥ ዝብል ብተስፋ ምቕራጽ ከዕዘምዝም ዝጸንሔ ውሑድ ኣይኮነን። ካብኡ ሓሊፉ እዚ መንግስቲ ተሪሩ ዕሽሽ ዘይብል፡ ከይሃብካ ድርከብ ነገር የለን፣ ዓለም እንካን ሃባን እያ ዝብል ኣበሃህላ ብሕሹኽሹኽ ይስማዕ እዩ። እዚ ሃገራዊ ስምዒት ዘይብሎ ኣዘራርባ ነቲ ዓመታት ዝወሰደ ቃልሲ ምእንቲ ነጻነትን፡ ምክልኻል ልእላውነትን ዝተኸፍለ ዋጋ ኣራኺስካ ዘርኢ፡ ብጀካ ውልቃዊ ድሌት፡ ሃገራውን ህዝባውን ሓልዮት ዘይብሎም፡ ንመጻኢ ዎሎዶታት ራህዋ ዘይምነዩ፡ ባሃማት ዝብልዎ’ዩ። ህዝቢ ኤርትራ ካብ ሜሬቱ ዘይወሃብ ሂቡ ሰላም ከረክብ ኣይተቓለሰን። ቀዳሞት ጀጋኑ ኣቦታትና እናተኣስሩ፡ ንብረቶምን ኣባይቶምን እናነደደ፡ ጥሪቶም እናተሓርዳን እናተዘመታን፡ ህዝቦም እናተረሸነ፡ ኣደታት ከብደን ብሻንጃ እናተቐደ ዕሸላት ምስ ሬሳ ኣደታቶም ተዛሕዚሖም፡ ሬስኦም ብቑሪ ለይቲ፡ ብጸሓይ መዓልቲ ቀምሪሩ መግቢ ኣሞራ ሰማይን፡ ኣራዊት በረኻን ክኸውን ከሎዃ፡ ዝሃብካ ሂብካ ሰላም ምሓሸ ኣይበሉን።*

 *ጥልያን ንኤርትራ ክገዝኣ ከሎ ሕልና ኣቦታትና ስለ ዘይተቐበሎ፡ በቲ ሽዑ ዝነበሮም ኣዝዩ ድሩት ዕድላት ስለ ሃገር ቃልሶም ኣይቀሃመን። እንግሊዝ ምስ መጸውን ዝራሰ ራስዩ፡ ህዝቢ ኤርትራ ብሃይማኖት ኣተፋኒኑ ከናቑት ዘይፈተኖ ሜላ ኣይነበረን። ኣብ መጨረስታ ንኤርትራ ከም ስጋ ጉዚ ኣብ ክልተ መቒሉ፡ ምዕራባዊ ምስታ ግዝኣቱ ዝነበረት ሱዳን፡ ዝተረፈ ሜረት ኤርትራ ምስታ ኩርኩር እንግሊዝን ኣሜርትካን ዝኾነት ኢትዮጵያ ክዕድል እዩ ፈቲኑ። ኣብዚውን እንተኾነ ህዝቢ ኤርትራ በቶም ሹዑ ዝነበሩ ለባማት መራሕቲ ተመሪሑ፡ ህዝብና ኣይከፋፈል፡ መሬትርና ኣይምቀል፡ ኢሎም ስለ ዝጸንዑ ኤርትራ ኣብ ትሕቲ ጽላል ሕቡራት መንግስታት ክትጸንሕዩ ተወሲኑ ኔሩ። ብድሕሪኡ ብዘይ ሕግን ድሌትን ህዝቢ ኤርትራ፡ ብሽርሒ እንግሊዝን ኣሜርካን መንግስቲ ሃይለስላሰ ንኤርትራ ጎቢጡ መበል 14 ጠቕላይ ግዝኣት ሃገሩ ጌሩዋ። ሽዑውን እንተኾነ ምስቲ ኩሉ ኣደራዕን ስቓይን መከራን፡* ***“የማትረባ ፍየል ዘጠኝ ትወልዳለች፡ እሳቸው ያልቃሉ እስዋን ትሞታለች”*** *“ዘይትረብሕ ጤል ትሽዓተ ውላዳ፡ ንሳቶም ይሓልቁ ንሳ ትሞውት” ንትሽዓተ ብሄራትና ኣጥፊኦም ኤርትራ ትበሃል ሃገር ከይትህሉ፡ዩ ኔሩ ጻዕሮም። ኮምኡ ስለ ዝበሉስ ፈሪሕና፡ ዝሃብና ኢብና ሰላም ይሕሸና ኣይተባህለን።*

 *ግፍዕታት ሃይለስላሰ እና ቐጸለ፡ ጥምረት ህዝብና እናደልደለ፡ ተቛውሞ ሓፋሽ እናሓየለ፡ ብረታዊ ቃልሲ ካብ ቁልዒ ናብ ጓህሪ እናተቐየረ፡ ሃልሃልታ ሰውራ ንሰራዊት ሃይለስላሰ ብሃፈጽታ እናለብለበ ዓቅሙ ምስ ኣዳኸመ፡ ስርዓት ደርጊ እረ ገዳይ፡ ኣሻፈረን፡ የኣረብ ቅጥረኞት ይደመሰሳሉ፡ ኤርትራ የልጆችዋ መቃብር ትሆናለች፡ ዘራፍ ዘራፍ ኢሉ ማእለያ ዘይብሉ ሰራዊትን ኣጽዋርን ኣዕጢቑ ወራር ድሕሪ ወራ፡ ውግኣት ኣካይዱ ኣብ መጨረስትኡ ዝምባብወ ሃዲሙ ከይዱ። ሰራዊቱ በእላፍ ተቐዚፎም፡ ብዓሰርተታት ኣሽሓት ተማሪኾም። ሕጅውን ዝሃብና ሂብና ሰላም ይሕሸና ኣይተባህለን።*

 *ድሕሪ እዚ ኩሉ ቃልሲ ሰላም ተረኺቡ ምስተባህለ፡ ሓሳዳት ወያነ ኣንፈት ልምዓት ሃገርና ዓይኖም ስለ ዘይመልኣሎም ብቅንኢ ዝተለውሰ ፖሎቲካ ናብ ውግእ ዘእቱ ተበግሶ ምስ ወሰዱ፡ ብዕሊ ኲናት ኣብ ልዕለና ኣወጁ። ካብ ትጽቢት ሃገርን ህዝብን መንግስትን ኤርትራ ብኹሉ ኩርንዓት ዶብ ኤርትራን ኢትዮጵያን ውግእ ጀመሩ። ህዝቢ ኤርትራ ኩሉ ምስ መንግስቱን ሰራዊቱን ከተተ። ልዕላውነት ሃገር ከኣ ተዋሕሰ። ምስጋነና ነቶም መኪቶም ታሪኽ ዓወት ዝደገሙ ዋርሳይ ይካኣሎ። ኣብዚ ጽንኩር ግዜ፡ ዝሃብና ሂብና ሰላም ይህሸና ኣይተባህለ።*

 *ኣብ ኢትዮጵያ ዝእመን ስለ ህዝቡን ጎረባብቲ ሃገራትን ብሓቂ ጽቡቕ ዝምነ መራሒ ተራእዩ ኣይፈልጥን። ብሕጂ ድኣ ይፍጠረሎም። ናይ ሃይለማርያም ደሳለን ብዙሕ ተዛርብ ስልጣን ኣይኮነትን ቁላዕ’ያ ኔራ። ስማዊ ሽመት ድኣንበር ግብራዊ ኣይነበረትን። ኣቢይ ኣሕመድ ግን ታሪኻዊ ክድዓት ንምፍጻም፡ ዝተጠቕመሉ ሜላ በሊሕ ኔሩ ክበሃል ይከኣል። ካብቶም ቅድሚኡ ዝነበሩ መራሕቲ ኣዝዩ ብምትላል ቅኒት ዝተሸፈነ፡ ሃይማኖትን ፖሎቲካ ዝሓዋወሰ “ ፍቅር ያሸንፋል” ዝብል ቴማ ጨዲሩ እዩ ተላዒሉ። ብሓቂ ከኣ እዝስ ተስፋ ዘለዎ ምሁር መንእድይ ዘመናዊ መራሒዩ፡ ኢትዮጵያ መርገማ ክውዳእ’ዩ ተባሂሉ ተስፋ ብዙሓት ኣንቢረምሉ ኔሮም። እንተኾነ ግን ካብ ኩሎም ቅድሚኡ ዝነበሩ መራሕቲ ንህዝቢ ኢትዮጵያ ኣታፋኒኑ ዘዋድኦ ዘሎ መራሒዩ። ንኢትዮጵያ ብዓሌታት ዝጎጃጅል፡ ኣብ ጉዳይ ሶማል፡ ሱዳን፡ ጅቡቲ፡ ከንያ፡ ደቡብ ሱዳን ኢዱ ዘእተወ፣ ንግብጺ ዝቶዃቱኽ፡ ባሕሪ (ዓሰብ) ኤርትራ ወይ ብሰላም ወይ ብሓይሊ ክንወስዶ ኢና። ንሕና እንተዘየርከብናሉ ደቂና ከም ዝወስድዎ ክንገብር ኢና ዝብል ኣብ ጽውጽዋይን ሕልምን ዝነበር ህዝቡን ጎረባብቱን ዝኸድዕ ዘሎ ናይ ቐጠር ከዳሚ ሰብ እዩ። እሞ ነዝኸ ዓሰብ ሂብና ሰላም ይሕሸና ድዩ መልሱ?*

***ዝመጸ ይምጻኣ ሓንቲ ነገር ከም ኤርትራውያን ክንርስዓ ዘይብልና “ናህና ኣይንህብን፡ ዘይናትና ኣይንወስድን” ትብል ጥቕሲ ካብ ኣእሙሮና ክትፍለ የብላን።***

 *ክብርን ነባሪ ዝኽርን ንሰማእታትና፡*

 *ዓወት ንሓፋሽ።*